Twee rowers tydens JHB-huisbraak doodgeskietŉ Foto van die twee mans wat in die slagoffer se huis doodgeskiet is. Die foto is digitaal gemanipuleer vir publikasiedoeleindes. Die oorspronklike foto kan hier besigtig word. Waarskuwing: Die oorspronklike foto kan sensitiewe lesers en kinders ontstel. ŉ Man van Bedfordview in Johannesburg het Dinsdagaand twee van vyf gewapende rowers tydens ŉ huisbraak in sy huis doodgeskiet. Sers. Mduduzi Nhlabathi, ŉ polisiewoordvoerder, het Donderdag aan Maroela Media gesê die 62-jarige huiseienaar het omstreeks 22:30 nog saam met sy vrou televisie gekyk toe die mans hulle oorval het. “Die verdagtes het vermoedelik oor die muur geklouter en deur ŉ skuifdeur toegang tot die huis verkry,” het Nhlabathi gesê. Die mans was met messe en klippe gewapen. Die huiseienaar het opgespring en weggehardloop in ŉ poging om hulp te ontbied. Drie mans het hom agternagesit, terwyl twee rowers by die vrou agtergebly en haar horlosie en ring by haar afgeneem het. Die drie verdagtes het die man in die gang gekonfronteer. Hy kon daarin slaag om twee af te weer en sy vuurwapen in die hande te kry. “Hy het twee van die mans noodlottig gewond, waarna die ander drie gevlug het,” het Nhlabathi gesê. Die polisie ondersoek ŉ saak van huisbraak. Die polisie doen ook ŉ geregtelike doodsondersoek. Die polisie soek nog na die drie mans wat gevlug het. Nhlabathi het gesê daar word nie tans ŉ saak teen die huiseienaar ondersoek nie. “Die Nasionale Vervolgingsgesag sal bepaal of die huiseienaar van enigiets aangekla gaan word,” het hy bygevoeg.